CELEX: 32022D0627
Language: lv
Date: 2022-04-13 00:00:00
Title: Padomes Lēmums (KĀDP) 2022/627 (2022. gada 13. aprīlis), ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība

13.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 116/6
               
            
         PADOMES LĒMUMS (KĀDP) 2022/627
         (2022. gada 13. aprīlis),
         ar kuru groza Lēmumu 2014/145/KĀDP par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2014. gada 17. martā pieņēma Lēmumu 2014/145/KĀDP (1).
                  
               
                     (2)
                  
                  
                     Krievijas Federācijas prezidents 2022. gada 21. februārī parakstīja dekrētu, ar ko atzīst Ukrainas Doneckas un Luhanskas apgabalu valdības nekontrolēto teritoriju “neatkarību un suverenitāti”, un izdeva rīkojumu izvietot Krievijas bruņotos spēkus minētajās teritorijās.
                  
               
                     (3)
                  
                  
                     Krievijas Federācijas prezidents 2022. gada 24. februārī paziņoja par militāru operāciju Ukrainā, un Krievijas bruņotie spēki sāka uzbrukumu Ukrainai.
                  
               
                     (4)
                  
                  
                     Ar savām nelikumīgajām militārajām darbībām Krievija rupji pārkāpj Ukrainas teritoriālo integritāti, suverenitāti un neatkarību, kā arī starptautiskās tiesības un Apvienoto Nāciju Organizācijas Statūtu principus.
                  
               
                     (5)
                  
                  
                     Ņemot vērā humanitāro krīzi, ko izraisījis neprovocētais Krievijas Federācijas bruņoto spēku iebrukums Ukrainā, Padome uzskata, ka saskaņā ar starptautiskajām humanitārajām tiesībām Ukrainā būtu jāturpina uz principiem balstīta humanitārā rīcība, ko veic neatkarīgi humānās palīdzības sniedzēji, kuri risina Ukrainas civiliedzīvotāju humanitārās vajadzības.
                  
               
                     (6)
                  
                  
                     Tādēļ Padome uzskata, ka vienīgi humanitāriem nolūkiem Ukrainā atsevišķas organizācijas un aģentūras, kuras darbojas kā Savienības humanitārie partneri, būtu jāatbrīvo no aizlieguma darīt pieejamus līdzekļus vai saimnieciskos resursus sarakstā iekļautajām personām, vienībām un struktūrām.
                  
               
                     (7)
                  
                  
                     Turklāt Padome uzskata, ka būtu jāievieš atkāpes mehānisms vienīgi humanitāriem nolūkiem Ukrainā attiecībā uz sarakstā iekļauto personu, vienību un struktūru līdzekļu iesaldēšanu un ierobežojumiem minētajām personām, vienībām un struktūrām darīt pieejamus līdzekļus un saimnieciskos resursus.
                  
               
                     (8)
                  
                  
                     Tādēļ būtu attiecīgi jāgroza Lēmums 2014/145/KĀDP,
                  
               IR PIEŅĒMUSI ŠO LĒMUMU.
         
            1. pants
            Lēmuma 2014/145/KĀDP 2. pantam pievieno šādus punktus:
            
               
                  “11.   Panta 2. punktā izklāstīto aizliegumu nepiemēro organizācijām un aģentūrām, kurām Savienība veikusi pīlāru novērtējumu un ar kurām Savienība ir parakstījusi finanšu partnerības pamatnolīgumu, uz kā pamata organizācijas un aģentūras darbojas kā Savienības humanitārie partneri, ar noteikumu, ka 2. punktā minēto līdzekļu vai saimniecisko resursu nodrošināšana ir vajadzīga vienīgi humanitāriem nolūkiem Ukrainā.
               
               
                  12.   Gadījumos, uz kuriem neattiecas 11. punkts, un atkāpjoties no 1. un 2. panta, dalībvalsts kompetentās iestādes saskaņā ar tādiem vispārīgiem vai īpašiem nosacījumiem, kādus tās uzskata par piemērotiem, var piešķirt īpašas vai vispārīgas atļaujas atbrīvot konkrētus iesaldētos līdzekļus vai saimnieciskos resursus vai arī darīt konkrētus iesaldētos līdzekļus vai saimnieciskos resursus pieejamus, ja šādu līdzekļu vai saimniecisko resursu nodrošināšana ir vajadzīga vienīgi humanitāriem nolūkiem Ukrainā.
                  Ja 5 darba dienu laikā no atļaujas pieprasījuma saņemšanas kompetentā iestāde nav pieņēmusi negatīvu lēmumu, nav pieprasījusi informāciju vai nav paziņojusi par papildu laika nepieciešamību, uzskata, ka atļauja ir piešķirta.
                  Attiecīgā dalībvalsts informē pārējās dalībvalstis un Komisiju par atļaujām, ko tā piešķir saskaņā ar šo punktu, 2 nedēļu laikā pēc atļaujas piešķiršanas.”
               
            
         
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 13. aprīlī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  Padomes Lēmums 2014/145/KĀDP (2014. gada 17. marts) par ierobežojošiem pasākumiem attiecībā uz darbībām, ar ko tiek grauta vai apdraudēta Ukrainas teritoriālā integritāte, suverenitāte un neatkarība (OV L 78, 17.3.2014., 16. lpp.).